b'\n_START_ARTICLE_\nCruci\xc8\x99\xc4\x83tor\n_START_PARAGRAPH_\nCruci\xc8\x99\xc4\x83tor este o nav\xc4\x83 militar\xc4\x83 de lupt\xc4\x83 (de r\xc4\x83zboi) rapid\xc4\x83, mai u\xc8\x99oar\xc4\x83 dec\xc3\xa2t cuirasatul, care serve\xc8\x99te ca avangard\xc4\x83 \xc3\xaentr-o escadr\xc4\x83, la recunoa\xc8\x99teri etc. Dup\xc4\x83 cuirasat, este principala nav\xc4\x83 de lupt\xc4\x83, ca deplasament, vitez\xc4\x83 \xc8\x99i armament._NEWLINE_Termenul vine din limba olandez\xc4\x83, \xc3\xaen care Kruiser \xc3\xaenseamn\xc4\x83 \xe2\x80\x9eceva care \xc3\xaencruci\xc8\x99eaz\xc4\x83\xe2\x80\x9d. Termenul a fost preluat \xc3\xaen limba german\xc4\x83 ca Kreuzer iar \xc3\xaen limba englez\xc4\x83 ca cruising ship, respectiv cruiser._NEWLINE_Din punct de vedere istoric, denumirea se aplica celei mai mici nave care putea opera \xc3\xaen misiuni independente, chiar dac\xc4\x83 din punct de vedere al comenzii militare era \xc3\xaencadrat\xc4\x83 \xc3\xaentr-o flot\xc4\x83. Alte tipuri de nave de lupt\xc4\x83 ca, de exemplu, distrug\xc4\x83toarele trebuiau s\xc4\x83 fie \xc3\xaenso\xc8\x9bite de nave de aprovizionare \xc8\x99i sprijin logistic._NEWLINE_\xc3\x8en prezent, \xc3\xaen r\xc4\x83zboiul naval modern, practic nu mai exist\xc4\x83 cruci\xc8\x99\xc4\x83toare, conform defini\xc8\x9biei istorice, dar unele nave continu\xc4\x83 s\xc4\x83 fie numite cruci\xc8\x99\xc4\x83toare, datorit\xc4\x83 categoriilor de misiuni pe care le pot \xc3\xaendeplini.'